Marija Butina

Marija Valerjevna Butina (; s. 10. marraskuuta 1988 Barnaul) on venäläinen televisiojuontaja ja poliitikko, joka oli vuosina 2018–2019 Yhdysvalloissa vangittuna vakoilusta tuomittuna.
Elämä ja ura.
Varhaiset vaiheet ja toiminta Yhdysvalloissa.
Butina opiskeli politiikan tutkimusta ja kasvatustiedettä Altain valtionyliopistossa, josta hän valmistui vuonna 2010. Hän muutti Moskovaan vuonna 2011. Hän sai jo ennen Yhdysvaltoihin lähtöään julkisuutta vapaamman aseenkanto-oikeuden puolestapuhujana ja intohimoisena aseharrastajana. Butina perusti huonekaluliikkeen ja oli aktiivinen Yhtenäinen Venäjä -puolueen nuorisojärjestössä. Hän myös työskenteli alueellisissa tiedotusvälineissä ja perusti vuonna 2010 Oikeus aseisiin -liikkeen. Vuosina 2012–2016 hän oli poliitikko Aleksandr Toršinin erityisavustaja. Butina alkoi tehdä Toršinin seurassa matkoja Yhdysvaltoihin. Toršin oli luonut läheiset yhteydet National Rifle Association of Americaan, ja FBI:n mukaan Butina loi kyseisen järjestön kautta yhteyksiä merkittäviin yhdysvaltalaisiin vaikuttajiin tavoitteenaan Yhdysvaltain ulkopolitiikkaan vaikuttaminen. Hän aloitti republikaaneihin tutustumisen, osallistui Donald Trumpin kampanjatilaisuuteen vuonna 2015 ja kysyi tämän Venäjä-asenteista saaden myötämielisen vastauksen. Kesäkuussa 2015 Butina julkaisi "The National Interest" -lehdessä artikkelin, jossa ilmaisi kannatuksensa republikaaneille Yhdysvaltain ja Venäjän välien parantamiseksi. Samana vuonna hän kutsui yhdysvaltalaisia Moskovaan, jossa Toršin järjesti heille tapaamisia korkean tason venäläisten vaikuttajien kanssa. Butina kirjautui opiskelijaksi American Universityyn ja sai maisterin arvon kansainvälisissä suhteissa painopisteenään kyberturvallisuus. Vuonna 2017 hän osallistui Kansalliseen rukousaamiaiseen, jossa Trump piti puheen. Venäjän lehdistössä Butina kertoi Trumpin moraalisen tukemisen olevan tärkeää.
Butina joutui FBI:n tutkijoiden huomion kohteeksi sosiaalisessa mediassa julkaistujen valokuvien myötä. Niissä hän esiintyi muiden muassa Donald Trump Jr.n, Rick Santorumin, Scott Walkerin ja Wayne LaPierren seurassa. Butina pidätettiin 15. heinäkuuta 2018. Venäjän ulkoministeriön mukaan pidätys ajoitettiin tarkoituksella Helsingin huippukokouksen yhteyteen. Joulukuussa 2018 Butina tunnusti syyllisyytensä salaliittoon osana sopimusta syyttäjän kanssa. Puolustus vetosi siihen, ettei Butina ollut yrittänyt salata "diplomaattista projektiaan". Hänen katsottiin kuitenkin raportoineen Venäjälle. Tunnustuksensa mukaan Butina oli pyrkinyt luomaan Venäjän hallinnon puolesta epävirallisia yhteyksiä korkean tason republikaaneihin vuosina 2015–2017. Hän ilmaisi oikeudenkäynnissä katumusta ja sai puolentoista vuoden vankeustuomion. Butina vapautui 25. lokakuuta 2019 ja lähti seuraavana päivänä Miamista Moskovaan.
Yhdysvalloissa Butina asui konservatiivisen aktivisti Paul Ericksonin kanssa. Erickson sai vuonna 2021 seitsemän vuoden vankeustuomion talousrikoksista. Aleksandr Toršin puolestaan joutui Yhdysvaltain pakotteiden kohteeksi huhtikuussa 2018, ja FBI alkoi tutkia häntä epäiltynä rahan ohjaamisesta National Rifle Association of Americalle Trumpin presidentinvaalikampanjan tueksi.
Myöhemmät vaiheet.
Joulukuussa 2019 Butina aloitti työskentelyn RT:n juontajana. Hän pääsi jäseneksi Venäjän federaation kansalaiskamariin ja Venäjän ihmisoikeuskomissaarin asiantuntijaneuvostoon. Butina esiteltiin Venäjällä Yhdysvaltain ja rangaistuslaitosten asiantuntijana. 1. huhtikuuta 2021 hän teki yllätysvierailun Aleksei Navalnyin luokse vankileirille ja raportoi käynnistään RT-kanavalla. Butina vertaili vangitun Navalnyin kohtelua Yhdysvaltain vankilaoloihin ja näki Venäjän turvaavan paremmin vankien oikeudet. Vankileirin ruoka- ja terveyspalvelut tekivät Butinaan erityisen vaikutuksen. Vuonna 2021 Butina valittiin valtioduuman jäseneksi Yhtenäisen Venäjän listoilta Kirovin alueelta.
Butina julkaisi lokakuussa 2020 muistelmateoksensa, jossa kuvaa vankeusaikansa vaikutuksia poliittisiin näkemyksiinsä. Hän on Venäjällä usein kommentoinut Yhdysvaltain systeemistä rasismia ja rakenteellista eriarvoisuutta. Venäjällä Butina perui Yhdysvalloissa tekemänsä tunnustuksen ja väitti toimineensa yksin rauhan rakentamiseksi kahden valtion välille. Venäjän tiedotusvälineissä vankeustuomio on kehystetty oikeusmurhaksi ja Butina demokraattien valitsemaksi syntipukiksi Trumpin vuoden 2016 presidentinvaalien voitolle.
Kesäkuussa 2024 Butina juonsi ohjelman, jossa tutkijoiksi esitellyt henkilöt väittivät Suomen Nato-jäsenyyden taustalla olevan haaveen Suur-Suomesta. Ohjelmassa esiintyivät muiden muassa Johan Bäckman ja Janus Putkonen, jotka väittivät Suomen kurjistuneen Nato-jäsenyyden myötä. Ohjelmassa väitettiin inflaation, sosiaaliturvan leikkausten ja kasvaneiden puolustusmenojen ajavan suomalaisnuoret joukoittain maastamuuttoon.